વિજલપોર શહેરમાં પાલિકા બન્યાને 23 વર્ષ થયા ત્યારથી અહીંની પાલિકા બોરનું પાણી જ શહેરીજનોને આપે છે. થોડા વર્ષો અગાઉ વિજલપોર પાલિકાએ પણ ‘મધુર પાણી યોજના’ બનાવી હતી, જે થોડા દિવસો અગાઉ જ પૂર્ણ થઇ છે. અંદાજે 13 કરોડનાં ખર્ચે પાણીની યોજના તો તૈયાર થઇ પરંતુ યોજના માટે સૌથી જરૂરી એવા ‘પાણી’ નો મામલો ગૂંચમાં મુકાઇ રહ્યો છે. વિજલપોર પાલિકાએ પણ તેની મધુર જળ યોજના માટે નહેરનું પાણી જ મેળવવાનું છે અને તે નવસારી પાલિકા પાસેથી મેળવવાનું છે, પરંતુ આ પાણી ક્યાંથી, કેવી રીતે અને કેટલું મેળવવાનું તે બાબતે નજીકની નવસારી પાલિકા સાથે થયેલી વાટાઘાટો સફળ ન થતાં મામલો ઘોંચમાં મૂકાયો છે.